НАРЕДБА
за условията и реда за съхраняване със задължение за поверителност от министъра на транспорта и съобщенията на образци на криптографски ключове в случай на използването им от далекосъобщителни оператори
Приета с ПМС № 27 от 18.02.2005 г., обн., ДВ, бр. 19 от 1.03.2005 г., в сила от 1.06.2005 г.
Раздел I
Общи положения
Чл. 1. (1) С наредбата се определят условията и редът за съхраняване със задължение за поверителност от министъра на транспорта и съобщенията на образци на криптографски ключове в случай на използването им от далекосъобщителни оператори.
(2) Задължението за депозиране пред министъра на транспорта и съобщенията на образци на криптографски ключове от далекосъобщителните оператори се предвижда в индивидуална или обща лицензия.
(3) Образците на криптографски ключове, създадени и използвани от далекосъобщителните оператори за защита на класифицирана информация, се съхраняват при условия и по ред, определени със Закона за защита на класифицираната информация и актовете по прилагането му.
(4) Наредбата се прилага за случаите, в които е възможно извличането на криптографския ключ от криптографското средство.
Чл. 2. (1) След генериране на криптографски ключове и преди въвеждането им в употреба далекосъобщителните оператори депозират пред министъра на транспорта и съобщенията образци на криптографски ключове, както и данни за:
1. далекосъобщителните услуги, при които далекосъобщителният оператор ще използва криптиране с приложените ключове;
2. разрешението за използване на криптографското средство, издадено от министъра на вътрешните работи, в случаите, когато използваното криптографско средство подлежи на разрешителния режим по чл. 212 от Закона за далекосъобщенията.
(2) При подмяна на криптографските ключове в срок 10 дни преди изтичане на действието им далекосъобщителните оператори депозират пред министъра на транспорта и съобщенията новите образци на криптографски ключове.
(3) При унищожаване на криптографски ключове в срок 10 дни преди унищожаването им далекосъобщителните оператори уведомяват министъра на транспорта и съобщенията. В този случай депозираните пред министъра на транспорта и съобщенията образци на криптографски ключове се връщат на далекосъобщителните оператори.
Раздел II
Условия и ред за съхраняване на образци на криптографски ключове
Чл. 3. (1) Министърът на транспорта и съобщенията определя със заповед помещения, в които ще се съхраняват данните и образците на криптографските ключове по чл. 2, ал. 1, одобрява образци на протоколи по чл. 3, ал. 3 и 4 и на регистъра по чл. 4, ал. 2, както и оправомощава служители, които да ги приемат, съхраняват и връщат на далекосъобщителните оператори в предвидените в наредбата случаи.
(2) Предаването на данните и образците на криптографските ключове по чл. 2, ал. 1 се извършва в помещенията, определени за съхраняването им, в присъствието на упълномощен представител на далекосъобщителния оператор и служители, оправомощени от министъра на транспорта и съобщенията по реда на ал. 1.
(3) Данните и образците на криптографските ключове по чл. 2, ал. 1 се поставят в касета, предоставена от далекосъобщителния оператор, която се заключва и се запечатва с печат на далекосъобщителния оператор. Ключът от касетата се съхранява в далекосъобщителния оператор. Касетата се поставя в каса в помещението за съхраняване, която се заключва. Ключът от касата се съхранява от оправомощените по ал. 1 служители. Описаната процедура се удостоверява с протокол, подписан от лицата по ал. 2.
(4) Връщането на образци на криптографски ключове на далекосъобщителни оператори се извършва в случаите по чл. 2, ал. 2 и 3, както и при хипотезата на чл. 5. Връщането се удостоверява с протокол, подписан от лицата по ал. 2.
Чл. 4. (1) Служителите по чл. 3, ал. 1 водят на отчет и съхраняват данните и образците на криптографските ключове по чл. 2, ал. 1. Те са отговорни за опазването на тези материали от непозволен и случаен достъп.
(2) Отчитането на данните и образците на криптографските ключове по чл. 2, ал. 1 се извършва в специален регистър.
(3) Образците на криптографски ключове се съхраняват върху магнитни, оптични или магнитно-оптични носители или върху други носители при условията, определени от производителя на носителите.
Чл. 5. Далекосъобщителните оператори се задължават да подменят депозираните от тях образци на криптографски ключове. Сроковете за извършване на подмяната се определят от технологичните изисквания за носителите.
ДОПЪЛНИТЕЛНА РАЗПОРЕДБА
§ 1. По смисъла на наредбата:
1. "Образец на криптографски ключ" е копие на криптографския ключ в електронна форма.
2. "Задължение за поверителност" означава, че министърът на транспорта и съобщенията съхранява образци на криптографски ключове, като не допуска непозволен или случаен достъп до тях.
3. "Криптографско средство" са техническите средства, програмни продукти или кодово пособие, използвани за криптографска защита на информация или за генериране и тестване на криптографски ключове.
4. "Непозволен достъп" е разгласяване, злоупотреба, промяна, увреждане, предоставяне, унищожаване на образец на криптографски ключ, както и всякакви други действия, водещи до нарушаване на неговата защита или до загубването му.
ЗАКЛЮЧИТЕЛНИ РАЗПОРЕДБИ
§ 2. Контролът по изпълнението на наредбата се осъществява от министъра на транспорта и съобщенията.
§ 3. Наредбата се издава на основание чл. 14, ал. 1, т. 2 от Закона за далекосъобщенията.
§ 4. Наредбата влиза в сила 3 месеца от деня на обнародването й в "Държавен вестник".